ROZHODNUTIE KOMISIE
z 30. októbra 2009,
ktorým sa mení a dopĺňa rozhodnutie 2004/432/ES o schvaľovaní plánov sledovania rezíduí, ktoré tretie krajiny predkladajú v súlade so smernicou Rady 96/23/ES
[oznámené pod číslom K(2009) 8347]
(Text s významom pre EHP)
(2009/800/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 96/23/ES z 29. apríla 1996 o opatreniach na monitorovanie určitých látok a ich rezíduí v živých zvieratách a živočíšnych produktoch a o zrušení smerníc 85/358/EHS a 86/469/EHS a rozhodnutí 89/187/EHS a 91/664/EHS (1), a najmä na jej článok 29 ods. 1 štvrtý pododsek,
keďže:
(1)
V smernici 96/23/ES sa ustanovujú opatrenia na sledovanie látok a skupín rezíduí, ktoré sú uvedené v prílohe I k uvedenej smernici. Podľa smernice 96/23/ES zaradenie a ponechanie tretej krajiny v zoznamoch tretích krajín, z ktorých majú členské štáty povolené dovážať zvieratá a primárne produkty živočíšneho pôvodu, na ktoré sa vzťahuje uvedená smernica, je podmienené tým, že príslušné tretie krajiny predložia plán so stanovenými zárukami, ktoré poskytujú, pokiaľ ide o sledovanie skupín rezíduí a látok zapísaných v uvedenej prílohe. Tieto plány sa majú aktualizovať na žiadosť Komisie, najmä keď určité kontroly ukážu, že je to potrebné.
(2)
V rozhodnutí Komisie 2004/432/ES z 29. apríla 2004 o schvaľovaní plánov sledovania rezíduí, ktoré tretie krajiny predkladajú v súlade so smernicou Rady 96/23/ES (2), sa schvaľujú plány sledovania rezíduí predložené určitými tretími krajinami uvedenými v prílohe k uvedenému rozhodnutiu, týkajúce sa zvierat a primárnych produktov zapísaných v danom zozname.
(3)
Belize, Kamerun a Francúzska Polynézia predložili Komisii plány sledovania rezíduí týkajúce sa medu. Hodnotenie týchto plánov a dodatočné informácie získané Komisiou poskytujú dostatočné záruky, pokiaľ ide o plány sledovania rezíduí predložené týmito tretími krajinami v prípade medu. Uvedený produkt by sa preto mal zaradiť do položky pre každú z týchto tretích krajín v zozname uvedenom v prílohe k rozhodnutiu 2004/432/ES.
(4)
Čierna Hora sa v súčasnosti uvádza v prílohe k rozhodnutiu 2004/432/ES v prípade hovädzieho dobytka, oviec/kôz, ošípaných, koňovitých a medu. Uvedený zoznam je dočasný, až pokiaľ nebudú k dispozícii ďalšie informácie týkajúce sa rezíduí.
(5)
Čierna Hora predložila Komisii aktualizovaný plán sledovania rezíduí týkajúci sa hovädzieho dobytka, oviec/kôz, ošípaných, hydiny, produktov akvakultúry, vajec a medu. Hodnotenie tohto plánu a dodatočné informácie získané Komisiou poskytujú dostatočné záruky, pokiaľ ide o plán sledovania rezíduí týkajúci sa hovädzieho dobytka, oviec/kôz, ošípaných a medu. Uvedené produkty by sa preto mali naďalej uvádzať v položke pre Čiernu Horu v zozname uvedenom v prílohe k rozhodnutiu 2004/432/ES a údaj o dočasnom charaktere tejto položky by sa mal vypustiť.
(6)
Okrem toho hodnotenie tohto plánu a dodatočné informácie získané Komisiou poskytujú dostatočné záruky, pokiaľ ide o plán sledovania rezíduí týkajúci sa hydiny, živočíchov akvakultúry a vajec. Uvedené produkty by sa preto mali zaradiť do položky pre Čiernu Horu v zozname uvedenom v prílohe k rozhodnutiu 2004/432/ES.
(7)
Aktualizovaný plán sledovania reziduí, ktorý Čierna Hora predložila Komisii, sa nevzťahuje na koňovité. Koňovité by sa preto mali vypustiť z položky pre uvedenú tretiu krajinu na zozname uvedenom v prílohe k rozhodnutiu 2004/432/ES.
(8)
Seychely sa v súčasnosti uvádzajú v prílohe k rozhodnutiu 2004/432/ES v prípade produktov akvakultúry, zatiaľ však Komisii nepredložili plán sledovania rezíduí na rok 2009. Položka pre Seychely, ktorá sa týka produktov akvakultúry, by sa preto mala z prílohy k uvedenému rozhodnutiu vypustiť.
(9)
V záujme zrozumiteľnosti a jednotnosti právnych predpisov Spoločenstva by sa v prílohe k rozhodnutiu 2004/432/ES mali vykonať menšie zmeny a doplnenia poznámok pod čiarou.
(10)
S cieľom predísť narušeniu obchodu by sa malo stanoviť prechodné obdobie na pokrytie zásielok určitých zvierat a produktov živočíšneho pôvodu s pôvodom v Čiernej Hore a na Seychelách, ktoré boli do Spoločenstva odoslané z týchto tretích krajín pred dátumom uplatňovania tohto rozhodnutia.
(11)
Rozhodnutie 2004/432/ES by sa preto malo zodpovedajúcim spôsobom zmeniť a doplniť.
(12)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2004/432/ES sa nahrádza znením prílohy k tomuto rozhodnutiu.
Článok 2
Toto rozhodnutie sa uplatňuje od 1. novembra 2009.
Týmto rozhodnutím sa zmeny a doplnenia zoznamu uvedeného v prílohe k rozhodnutiu 2004/432/ES nevzťahujú na zásielky koňovitých a produktov z koňovitých z Čiernej Hory a produktov akvakultúry zo Seychel v prípade, že dovozca takýchto zvierat a produktov môže dokázať, že boli odoslané z Čiernej Hory, resp. zo Seychel a že boli na ceste do Spoločenstva pred dátumom uplatňovania tohto rozhodnutia.
Článok 3
Toto rozhodnutie je určené členským štátom.
V Bruseli 30. októbra 2009